Title: ประกาศกระทรวงพาณิชย์ เรื่อง กำหนดให้ส่วนประกอบของเครื่องชั่งที่เป็นส่วนแสดงค่าเป็นเครื่องชั่ง พ.ศ. 2556

ประกาศกระทรวงพาณิชย์

ประกาศกระทรวงพาณิชย์
เรื่อง
กำหนดให้ส่วนประกอบของเครื่องชั่งที่เป็นส่วนแสดงค่าเป็นเครื่องชั่ง
พ.ศ. ๒๕๕๖

เพื่อให้การกำกับดูแลการใช้เครื่องชั่งแบบแท่นชั่งที่ติดตรึงกับที่ซึ่งมีพิกัดกำลังตั้งแต่ยี่สิบเมตริกตันขึ้นไป
ที่ใช้ในการซื้อขายหรือแลกเปลี่ยนสินค้ากับผู้อื่น หรือการให้บริการชั่ง
หรือการใช้เครื่องชั่งเพื่อประโยชน์ในการคำนวณค่าตอบแทน
ค่าภาษีอากรและค่าธรรมเนียม เป็นไปอย่างมีประสิทธิภาพ

อาศัยอำนาจตามความในมาตรา ๔ มาตรา ๕ และมาตรา ๒๙ วรรคสอง
แห่งพระราชบัญญัติมาตราชั่งตวงวัด พ.ศ. ๒๕๔๒ อันเป็นพระราชบัญญัติที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงพาณิชย์
จึงออกประกาศ ดังต่อไปนี้

ข้อ ๑[๑]  ประกาศฉบับนี้ให้ใช้บังคับเมื่อพ้นกำหนดเก้าสิบวันนับแต่วันประกาศในราชกิจจานุเบกษาเป็นต้นไป

ข้อ ๒  ให้ส่วนประกอบของเครื่องชั่งที่เป็นส่วนแสดงค่าที่ต่อออกมาภายนอก
(Remote Display) จากส่วนชั่งน้ำหนักที่ใช้กับเครื่องชั่งแบบแท่นชั่งที่ติดตรึงกับที่ซึ่งมีพิกัดกำลังตั้งแต่ยี่สิบเมตริกตันขึ้นไปเป็นเครื่องชั่ง

ข้อ ๓  ให้เครื่องชั่งตามข้อ
๒ ได้รับยกเว้นการให้คำรับรอง
เว้นแต่จะได้นำไปประกอบกับเครื่องชั่งแบบแท่นชั่งที่ติดตรึงกับที่ซึ่งมีพิกัดกำลังตั้งแต่ยี่สิบเมตริกตันขึ้นไป
หรือนำไปประกอบเพื่อใช้งานร่วมกับเครื่องชั่งอื่น

ข้อ ๔  ให้ผู้ผลิต
ผู้นำเข้า ผู้ขาย ผู้ซ่อมเครื่องชั่งตามข้อ ๒ ปฏิบัติตามหลักเกณฑ์ วิธีการ และเงื่อนไขที่อธิบดีกรมการค้าภายในประกาศกำหนด

ข้อ ๕  เครื่องชั่งตามข้อ
๒ ที่ได้ติดตั้งใช้งานอยู่ก่อนวันที่ประกาศฉบับนี้ใช้บังคับ ให้ใช้ได้ต่อไปจนกว่าเครื่องชั่งดังกล่าวสิ้นอายุคำรับรอง

ประกาศ
ณ วันที่ ๒๖ กรกฎาคม พ.ศ. ๒๕๕๖
นิวัฒน์ธำรง
 บุญทรงไพศาล
รัฐมนตรีว่าการกระทรวงพาณิชย์

ปริยานุช/ผู้จัดทำ
๒๖ กันยายน
๒๕๕๖

อุษมล/ผู้ตรวจ
๒ ตุลาคม ๒๕๕๖

[๑] ราชกิจจานุเบกษา
เล่ม ๑๓๐/ตอนพิเศษ ๑๒๒ ง/หน้า ๑๓/๒๓ กันยายน ๒๕๕๖